1-тиркеме

«1-тиркеме

**Рейддик салык контролун жүргүзүү жана материалдарын тариздөө
тартиби**

**1-глава. Жалпы жоболор**

1. Рейддик салык контролун жүргүзүү жана материалдарын тариздөө тартиби (мындан ары – Тартип) Кыргыз Республикасынын Салык кодексинин 51, 59, 60, 127–130, 132–136-беренелерине ылайык иштелип чыккан.

2. Ушул Тартиптин максатында төмөнкүдөй түшүнүктөр жана терминдер колдонулат:

1) жазма буйрук – Кыргыз Республикасынын салык мыйзамдарынын жана мамлекеттик социалдык камсыздандыруу чөйрөсүндөгү мыйзамдарынын талаптарын сактоо боюнча ыйгарым укуктуу салык органынын маалыматтык системасы аркылуу таризделген рейддик салык контролун жүргүзүүгө укук берүүчү документ;

2) кызматкер – белгиленген тартипте берилген жазма буйруктун негизинде рейддик салык контролун жүргүзүүчү салык кызматынын органынын кызмат адамы;

3) субъект – уюштуруу-укуктук формасына, иштин түрүнө, баш ийүүсүнө жана менчигинин түрүнө карабастан экономикалык иш жүргүзгөн жана/же салык салуу объекттери бар жеке жак, жеке ишкер, уюм, обочолонгон бөлүм;

4) субъекттин жооптуу адамы – субъект менен эмгек мамилелеринде болгон же субъекттин кызыкчылыгында белгилүү иш-аракеттерди аткарган (анын ичинде келишим боюнча) жеке жак;

5) калыс-күбө – жашы жеткен, кызматкер тарабынан тигил же бул фактыны тастыктоо үчүн тартылган жана болгон жагдайдын жыйынтыгына кызыкдар эмес адам. Салык органынын кызматкери тарабынан тиешелүү актыларды толтурууда өзүнүн колун коюу менен катышкандыгын тастыктайт. Фактыны тастыктоо үчүн экиден кем эмес калыс-күбө тартылат;

6) Х-отчет – отчетту түзүү учурунда нөөмөттүк эсептешүү операцияларынын жыйынтыгынын орто аралык отчету (контролдук кассалык машинанын (мындан ары – ККМ) өчүрүлбөгөн контролдук чеги);

7) орто аралык отчет – товарларды, жумуштарды жана кызмат көрсөтүүлөрдү эсепке алуунун программалык каражаттары аркылуу түзүлүүчү, белгилүү бир убакыт мезгилине акы төлөөгө көрсөтүлгөн документтердин суммалары боюнча маалыматты камтыган отчет;

8) Z-отчет – нөөмөттү жабуу операциясын жүргүзүүдө түзүлүүчү нөөмөттүк эсептешүү операцияларынын жыйынтыгынын отчету (өчүрүлгөн ККМдин контролдук чеги);

9) рейддик салык контролунун актысы (мындан ары – РСК актысы) – ыйгарым укуктуу салык органы бекиткен форма боюнча рейддик салык контролунун жыйынтыктары таризделүүчү документ;

10) мүлктү убактылуу алып коюу актысы (мындан ары – мүлктү алып коюу актысы) – ыйгарым укуктуу салык органы бекиткен форма боюнча таризделген, алып коюлган мүлк жөнүндө маалыматтар көрсөтүлүүчү документ;

11) тоскоолдук көрсөтүү актысы – ыйгарым укуктуу салык органы бекиткен форма боюнча таризделген кызматкердин жана/же салык кызматынын органынын мыйзамдуу талаптарын аткарбоо фактысы көрсөтүлгөн документ;

12) контролдук сатып алуу – ККМди колдонуунун талаптарын жана тартибин сактоону, анын ичинде калкка контролдук-кассалык чектерди берүүнү контролдоо үчүн салык органынын кызмат адамы же тартылган жеке жак тарабынан аз сандагы товарларды сатып алуу же субъекттер менен бүтүмдөрдү түзүү жолу менен мезгил аралыгы чектелбестен жүзөгө ашырылуучу текшерүү методу;

13) уруксат берүүчү документтер – салык кызматынын органдары тарабынан алардын компетенциясынын чегинде берилүүчү экономикалык ишти жүзөгө ашыруу үчүн зарыл болгон документтер (жеке ишкер катары мамлекеттик каттоодон өткөндүгү жөнүндө күбөлүк, патент, камсыздандыруу полиси), ошондой эле уюмдардын жана обочолонгон бөлүмдөрдүн мамлекеттик каттоодон өткөндүгүн тастыктаган документтер;

14) укук бузуулар жөнүндө ишти кароо боюнча комиссия – түзүү жана иштөө тартиби Кыргыз Республикасынын Министрлер Кабинети тарабынан бекитилген укук бузуулар жөнүндө ишти кароого ыйгарым укук берилген кызмат адамдарынан турган комиссия.

**2-глава. Рейддик салык контролуна талаптар**

3. Рейддик салык контролу Кыргыз Республикасынын салык мыйзамдарынын төмөнкү талаптарынын сакталышын текшерүү үчүн ишке ашырылат:

1) салык төлөөчүнүн салыктык жана эсептик каттоосуз экономикалык ишти жүзөгө ашыруу;

2) ККМди колдонуу боюнча Кыргыз Республикасынын салык мыйзамдарын аткаруу;

3) патенттин негизинде салык төлөө жана анын жүргүзүлүп жаткан иштин түрүнө шайкештиги;

4) Кыргыз Республикасынын Министрлер Кабинети аныктаган тартипте товарлардын кыймылын эсепке алууда жана контролдоодо контролдук пломбаларды жана коштоочу документтерди колдонуу;

5) жалданма кызматкерлерди эсепке алуунун толуктугу, киреше салыгын жана камсыздандыруу төгүмдөрүн төлөө, Кыргыз Республикасынын Салык кодексинде белгиленген салык төлөөчүнүн кызыкчылыгында милдеттерди аткаруу боюнча ыйгарым укуктарды ырастоочу документтердин болушу;

6) жергиликтүү салыктарга карата салык базасынын жана салык салуу объекттеринин физикалык көрсөткүчтөрүнүн тууралыгы;

7) Кыргыз Республикасынын бухгалтердик эсеп жөнүндө мыйзамдарына ылайык эсепке алууну жүргүзгөн жактардан тышкары, ККМ бузук болгондо, жеке ишкер тарабынан сатып алуу жана сатууларды квитанциялардын бланктарын эсепке алуу китебине каттоосу;

8) акциздик товарларды идентификациялоо каражаттары же акциздик маркалар менен белгилөө жана алардын аныктыгы;

9) Кыргыз Республикасынын Министрлер Кабинети тарабынан аныкталган тартипте акциздик жана маркалануучу товарларды эсепке алуунун автоматташтырылган системаларын колдонуу;

10) товарларды, жумуштарды жана кызмат көрсөтүүлөрдү жеткирүүгө жана/же сатып алууга баштапкы эсепке алуу документтеринин болушу;

11) Евразия экономикалык бирлигине (мындан ары – ЕАЭБ) мүчө мамлекеттерден Кыргыз Республикасынын аймагына ташып киргизилген товарлар боюнча импортко салыктын төлөнүшү жана документтердин болушу.

4. Рейддик салык контролу өзүнчө салык төлөөчүгө, салык төлөөчүлөрдүн тобуна, ошондой эле белгилүү бир участокко (аймакка) карата жүргүзүлүшү мүмкүн.

5. Рейддик салык контролу контролдук сатып алууну кошпогондо, кайсы бир салык төлөөчүгө же анын обочолонгон бөлүмүнө карата жылына 12 жолудан көп эмес жүргүзүлөт.

6. Рейддик салык контролу субъекттин иш режиминде жүргүзүлөт.

**3-глава. Жазма буйрук**

7. Рейддик салык контролу ыйгарым укуктуу салык органы бекиткен форма боюнча салык кызматынын органы тарабынан берилген жазма буйруктун негизинде жүргүзүлөт.

8. Рейддик салык контролун жүргүзүү укугуна жазма буйрук ыйгарым укуктуу салык органынын маалыматтык системасы аркылуу кагаз же электрондук формада таризделет. Электрондук формадагы жазма буйрукка ыйгарым укуктуу салык органынын маалыматтык системасында салык кызматынын органынын жетекчисинин же салык кызматынын органынын жетекчиси тарабынан ыйгарым укук берилген адамдын электрондук колу коюлушу (тастыкталышы) керек. Аны кагаз түрүндө басып чыгарууда жетекчинин колу коюлат жана гербдүү мөөр менен күбөлөндүрүлөт.

9. Жазма буйрук өзүнчө салык төлөөчүгө, салык төлөөчүлөрдүн тобуна, ошондой эле белгилүү бир участокко (аймакка) да берилиши мүмкүн.

10. Жазма буйрукта төмөнкү маалымдаректер көрсөтүлөт:

1) жазма буйрукту каттоо датасы жана номери;

2) жазма буйрукту берген салык кызматынын органынын аталышы;

3) кызматкердин аты-жөнү жана кызматтык күбөлүгүнүн номери;

4) рейддик салык контролуна алынууга тийиш болгон аймактын жана/же участоктун, субъекттин аталышы жана анын идентификациялык салык номери (мындан ары – ИСН);

5) салык мыйзамдарына, мамлекеттик социалдык камсыздандыруу жана спирт камтыган продукцияны жүгүртүү чөйрөсүндөгү мыйзамдарга ылайык рейддик салык контролуна алынууга тийиш болгон маселелердин тизмеги;

6) рейддик салык контролун жүргүзүүгө негиз;

7) рейддик салык контролун жүргүзүү мөөнөтү;

8) жазма буйруктун колдонуу мөөнөтүн узартууда, узартуунун мөөнөтү көрсөтүлөт, жетекчинин колу коюлат жана гербдүү мөөр менен күбөлөндүрүлөт. Электрондук түрдөгү жазма буйруктун мөөнөтү узартылган учурда, жазма буйрукка ыйгарым укуктуу салык органынын маалыматтык системасында жетекчинин электрондук колу коюлат (тастыкталат).

11. Жазма буйруктун колдонуу мөөнөтүн узартуу өзүнчө салык төлөөчүгө жазылган жазма буйруктар боюнча гана төмөнкүдөй учурларда жүргүзүлөт:

1) жазма буйруктун колдонуу мөөнөтүнүн мезгилинде субъект жана субъекттин жооптуу адамы жок болгон учурда рейддик салык контролун жүргүзүү мөөнөтүнүн жетишсиздиги.

Субъекттин жана субъекттин жооптуу адамынын жоктугунун фактысы текшерүү актысы менен ырасталат жана текшерилип жаткан объектте иш жүзүндө болгон субъекттин өкүлү жана кызматкери тарабынан кол коюлат;

2) товардык-материалдык баалуулуктардын калдыктарын алуу боюнча иш-аракеттер же жол-жоболор аякталбагандыгына байланыштуу мөөнөттүн жетишсиздиги.

12. Жайгашкан жерге келгенден кийин субъектке төмөнкүлөр көрсөтүлөт:

1) жазма буйрукта көрсөтүлгөн кызматкердин кызматтык күбөлүгү;

2) таанышуу жана арткы бетине кол коюу үчүн кагаз жүзүндөгү жазма буйруктун түп нускасы же болбосо аны таанышуу жана графикалык кол коюу үчүн тийиштүү алып жүрүүчүдө электрондук түрдө берүү. Өз ара макулдашуу боюнча кызматкер электрондук түрдөгү жазма буйрукту таанышуу үчүн субъекттин электрондук дарегине же мессенджерине жөнөтө алат.

Жазма буйрук менен таанышуудан баш тарткан учурда баш тартуу жөнүндө маалымат тийиштүү алып жүрүүчүдө же кагаз жүзүндөгү жазма буйрукта көрсөтүлөт. Жазма буйрук менен таанышуудан баш тартуу рейддик салык контролун жүргүзүү үчүн тоскоолдук болуп саналбайт.

13. Жазма буйрук ар бир РСК актысынын жыйынтыгын толтуруу менен жабылат. Ар бир субъект жөнүндө жазма буйрукту жабууда рейддик салык контролунун жыйынтыгына жараша маалымат көрсөтүлөт.

Бузуулар аныкталган учурда ыйгарым укуктуу салык органынын маалыматтык системасында рейддик салык контролунун натыйжалары боюнча көрүлгөн чаралар жөнүндө маалымат көрсөтүлөт.

Бузуулар жок болгон учурда ыйгарым укуктуу салык органынын маалыматтык системасында «бузуулар аныкталган жок» деген маалымат көрсөтүлөт.

14. Ыйгарым укуктуу салык органынын маалыматтык системасына киргизилген маалыматтардын негизинде ыйгарым укуктуу салык органынын кызмат адамдары рейддик салык контролунун жыйынтыгы боюнча «бузуулар аныкталган жок» деген маалымат көрсөтүлгөн субъекттерге карата кошумча рейддик салык контролун жүргүзүүгө укуктуу.

15. Субъект ыйгарым укуктуу салык органынын сайтынын жазма буйруктар бөлүгүндө жазма буйруктун номерин көрсөтүү же электрондук түрдөгү жазма буйрукта жайгаштырылган QR-кодду колдонуу менен жазма буйруктун аныктыгын текшерүүгө укуктуу.

**4-глава. Рейддик салык контролун уюштуруу**

16. Рейддик салык контролуна алынууга тийиш болгон субъекттин жайгашкан жерине келгенден кийин кызматкер төмөнкүлөрдү аныктоо үчүн субъекттин ишине жана мүлк объектисине визуалдык байкоо жүргүзөт:

1) субъекттин же субъекттин жооптуу адамы тарабынан калк менен акчалай эсептешүүлөрдү жүргүзүүдө, соода операцияларын жүзөгө ашырууда же жумуштарды аткарууда жана кызматтарды көрсөтүүдө ККМдин болушуна жана анын колдонуу фактысына;

2) субъекттин жалданма кызматкерлерди тартуу фактысын жана алардын санын, ошондой эле алар менен эмгек мамилелеринин иш жүзүндө бар экендигин;

3) идентификациялоо каражаттары же акциздик маркалар менен белгиленүүгө тийиш болгон товарлардын болушуна.

17. Зарыл болгон учурда рейддик салык контролунун алкагында Кыргыз Республикасынын Министрлер Кабинети аныктаган тартипте жүргүзүлүүчү контролдук сатып алуулар да жүргүзүлүшү мүмкүн.

18. Субъект же субъекттин жооптуу адамы кызматкердин субъекттин аймагына жана/же жайына кирүүсүнө негизсиз уруксат бербеген жана/же тоскоолдук көрсөткөн учурда Тоскоолдук көрсөтүү актысы түзүлөт. Негиздер болгондо жана салык кызматынын органдарынын кызмат адамы тарабынан рейддик салык контролун жүргүзүү үчүн бардык талаптар сакталганда аймакка кирүүгө салык төлөөчүнүн тоскоолдук көрсөтүүсү негизсиз тоскоолдук көрсөтүү деп эсептелет.

Тоскоолдук көрсөтүү актысына кызматкер жана субъект же субъекттин жооптуу адамы ошол адамдын маалыматтарын көрсөтүү менен кол коёт. Субъект же субъекттин жооптуу адамы Тоскоолдук көрсөтүү актысына кол коюудан баш тарткан учурда тартылган калыс-күбөлөр актыга кол коёт. Калыс-күбөлөрдү тартуу мүмкүн болбогон учурда фото-видео тартуу жүргүзүлөт жана Тоскоолдук көрсөтүү актысына “Тоскоолдук көрсөтүү актысына кол коюудан баш тартты, бул актынын экинчи нускасы тапшырылды” деген жазуу датасын көрсөтүү менен жазылат.

19. Ушул актынын негизинде кызматкер Кыргыз Республикасынын Укук бузуулар жөнүндө кодексине ылайык салык кызматынын органынын кызматкеринин жазма буйругун же талабын аткарбоо же талаптагыдай аткарбоо фактысы боюнча протокол түзөт.

Протоколго кол коюудан баш тартканда же рейддик салык контролу жүргүзүлгөн жерде катталган салык төлөөчү же салык өкүлү жок болгон учурда протокол ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмес» деген белги менен түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга өткөрүлүп берилет.

20. Протокол түзүлгөндөн кийин кызматкер Кыргыз Республикасынын Ички иштер министрлиги менен ыйгарым укуктуу салык органынын ортосундагы макулдашууда каралган тартипте объектке кирүүгө көмөк көрсөтүү үчүн ички иштер органдарына кайрылууга укуктуу.

**5-глава. ККМди колдонууну контролдоо**

21. Жазма буйрукту жана кызматтык күбөлүктү көрсөткөндөн кийин кызматкер рейддик салык контролу учурунда Х-отчетту басып чыгарууну талап кылат. ККМ жок болгон учурда бул факт РСК актысында белгиленет жана рейддик салык контролунун натыйжалары боюнча Кыргыз Республикасынын Укук бузуулар жөнүндө кодексине ылайык чаралар көрүлөт.

Кызматкер Х-отчетту жана/же орто аралык отчетун алып, субъект же субъекттин жооптуу адамы менен бирге ыйгарым укуктуу салык органы тарабынан бекитилген форма боюнча кассадагы накталай акча каражаттарынын калдыктарын алуу актысын толтуруу менен субъекттин кассасындагы накталай акча каражаттарынын иш жүзүндөгү калдыгын алат, мында накталай акча купюра боюнча көрсөтүлөт жана контролдоо учурунда түшкөн акчанын жалпы суммасы цифра жана жазуу жүзүндө чыгарылат (мындан ары – Накталай акча каражаттарын алуу акты), ал РСК актысына тиркелет. Накталай акча каражаттарынын калдыктарын кассадан алууда субъект же субъекттин жооптуу адамы накталай акча каражаттарын эсептейт, ал эми кызматкер Накталай акча каражаттарын алуу актысын толтурат.

Накталай акча каражаттарынын калдыктарын алуу актысына кызматкер жана субъект же субъекттин жооптуу адамы тарабынан ошол адамдын маалыматтарын көрсөтүү менен кол коюлат. Субъект же субъекттин жооптуу адамы Накталай акча каражаттарынын калдыктарын алуу актысына кол коюудан баш тарткан учурда тартылган калыс-күбөлөр актыга кол коёт. Калыс-күбөлөрдү тартуу мүмкүн болбогон учурда фото-видео тартуу жүргүзүлөт жана Накталай акча каражаттарынын калдыктарын алуу актысына «Накталай акча каражаттарынын калдыктарын алуу актысына кол коюудан баш тартты, бул актынын экинчи нускасы тапшырылды» деген жазуу тапшырылган датасын көрсөтүү менен жазылат.

22. Эгерде бир объектте субъект тарабынан бир нече ККМ колдонулса, анда кассалык тартипти контролдоо ар бир ККМ боюнча жүзөгө ашырылат.

23. Кассадагы накталай акча каражаттарынын калдыктарын алууда кызматкер экономикалык ишти жүзөгө ашыруу үчүн пайдаланылган субъекттин аймагын, жайларын, мүлк объекттерин ККМ аркылуу басып чыгарылбаган акча каражаттарынын суммасынын жашырылышына текшерүү жүргүзүүгө укуктуу.

24. Рейддик салык контролу учурунда кассадагы накталай акча каражаттарынын иш жүзүндөгү калдыгы Х-отчетто жана/же орто аралык отчетто көрсөтүлгөн суммалар менен салыштырылат.

25. Эгерде кассада накталай акча каражаттары Х-отчетто жана орто аралык отчетто көрсөтүлгөн суммадан бир эсептик көрсөткүчтүн чоңдугунан көп болсо, анда ашыкча сумма сатып алуучуга (кардарга) контролдук-кассалык чектин басып чыгарылбаган фактысын ырастоо болуп саналат жана РСКнын актысына сумманы цифра жана жазуу түрүндө көрсөтүү менен «ашыкча» деген жазуу жазылат, мында субъекттен РСК актысына тиркелүүчү түшүнүк кат милдеттүү түрдө талап кылынат.

26. Эгерде кассада накталай акча каражаттары Х-отчетто жана/же орто аралык отчетто көрсөтүлгөн суммадан аз болсо, анда кем чыгуу факт боюнча субъект же субъекттин жооптуу адамы кем чыккан суммага чыгымдарды ырастоочу документтерди берүүгө тийиш жана РСК актысында сумманы цифра жана жазуу түрүндө көрсөтүү менен «кем чыгуу» деген жазуу жазылат.

27. Эгерде орто аралык отчетто көрсөтүлгөн сумма Х-отчетто көрсөтүлгөн суммадан көп болсо, анда айырманын суммасы контролдук-кассалык чектин басып чыгарылбагандыгын тастыктайт жана РСК актысына сумманы цифра жана жазуу жүзүндө көрсөтүү менен «ашыкча» деген жазуу жазылат, мында субъекттен же субъекттин жооптуу адамынан дал келбөөнүн аныкталган фактысы жөнүндө түшүнүк кат милдеттүү түрдө талап кылынат, ал РСК актысына тиркелет.

28. Субъект тарабынан түшүнүк кат берүүдөн баш тартылган учурда РСК актысында түшүнүк кат берүүдөн баш тартуу жөнүндө маалымат көрсөтүлөт.

29. Эгерде орто аралык отчетто көрсөтүлгөн сумма Х-отчетто көрсөтүлгөн суммадан аз болсо, анда айырманын суммасы кем чыккан болуп саналат жана РСК актысында сумманы цифра жана жазуу жүзүндө көрсөтүү менен «кем чыгуу» деген белги коюлат.

30. POS-терминал жана/же мобилдик банкинг болгон учурда банктык төлөм карточкалары аркылуу төлөнгөн суммалар же мобилдик банкинг аркылуу которуулар боюнча чекте же көчүрмөдө көрсөтүлгөн накталай эмес акча каражаттарынын суммасы Х-отчетто көрсөтүлгөн накталай эмес акча каражаттарына карата салыштырылат.

31. Эгерде чекте же көчүрмөдө накталай эмес акча каражаттарынын суммасы Х-отчетто жана/же орто аралык отчетто көрсөтүлгөн суммадан бир эсептик көрсөткүчтүн чоңдугунан көп болсо, анда ашыкча сумма контролдук-кассалык чектин сатып алуучуга (кардарга) басып чыгарбагандыгы фактысын тастыктайт жана РСК актысында сумманы цифра жана жазуу жүзүндө көрсөтүү менен «ашыкча» деген жазуу жазылат, мында субъекттен милдеттүү түрдө түшүнүк кат талап кылынат, ал РСК актысына тиркелет.

32. Эгерде чекте же көчүрмөдө накталай эмес акча каражаттары Х-отчетто жана/же орто аралык отчетто көрсөтүлгөн суммадан аз болсо, анда кем чыгуу фактысы боюнча субъект жетпеген суммага чыгашаны тастыктаган документтерди берүүгө тийиш жана РСК актысында сумманы цифра жана жазуу жүзүндө көрсөтүү менен «кем чыгуу» деген жазуу жазылат.

33. Х-отчетто көрсөтүлгөн суммага карата накталай жана/же накталай эмес акча каражаттарынын ашыкча фактысы тастыкталган учурда субъект же субъекттин жооптуу адамы белгиленген ашыкча суммага ККМ аркылуу контролдук-кассалык чекти басып чыгарууга милдеттүү.

ККМди колдонуу тартибин жана талаптарын бузуунун белгиленген түрүнө жараша РСК актысына: «ККМди колдонбоо», «чек басып чыгарбоо», «ККМ оң эмес» деген жазуу жана Накталай акча каражаттарын алуу актысы жөнүндө маалыматты тиркөө, түшүнүк кат же субъекттин түшүнүк кат берүүдөн баш тартуусу тууралуу маалымат киргизилет.

34. Кыргыз Республикасынын бухгалтердик эсеп жөнүндө мыйзамдарына ылайык эсепке алууну жүргүзгөн жактарды кошпогондо, ККМ оң эмес учурда, акчалай эсептешүүлөрдү жүргүзүүдө субъекттер квитанциялардын бланктарын колдонууга жана квитанциялардын бланктарын эсепке алуу китебине тиешелүү жазууларды киргизүүгө милдеттүү.

35. Товарларды, жумуштарды жана кызмат көрсөтүүлөрдү эсепке алуучу программалык каражаттарын пайдаланган учурда кызматкер субъекттен рейддик салык контролу учурунда Х-отчеттон тышкары орто аралык отчетту басып чыгарууну талап кылат.

36. Субъект кызматкерге Х-отчетту жана/же орто аралык отчетту берүүдөн баш тарткан учурда, РСК актысында Х-отчетту жана/же орто аралык отчетту берүүдөн баш тартуу жөнүндө маалымат көрсөтүлөт. Ошондой эле Тоскоолдук көрсөтүү актысы түзүлөт, анда Х-отчетту жана/же орто аралык отчетту бербөө менен коштолгон, кызматкердин мыйзамдуу талаптарын аткарбоо фактысы көрсөтүлөт.

Тоскоолдук көрсөтүү актысына кызматкер жана субъект же субъекттин жооптуу адамы ошол адамдын маалыматтарын көрсөтүү менен кол коёт. Субъект же субъекттин жооптуу адамы Тоскоолдук көрсөтүү актысына кол коюудан баш тарткан учурда тартылган калыс-күбөлөр актыга кол коёт. Калыс-күбөлөрдү тартуу мүмкүн болбогон учурда фото-видео тартуу жүргүзүлөт жана Тоскоолдук көрсөтүү актысына «Тоскоолдук көрсөтүү актысына кол коюудан баш тартты, бул актынын экинчи нускасы тапшырылды» деген жазуу тапшырылган датасын көрсөтүү менен жазылат.

37. Белгиленген тартип бузуулардын негизинде Кыргыз Республикасынын Укук бузуулар жөнүндө кодексине ылайык бузуунун конкреттүү түрүн көрсөтүү менен протокол түзүлөт.

Протоколго кол коюудан баш тартканда же рейддик салык контролу жүргүзүлгөн жерде катталган салык төлөөчү же салык өкүлү жок болгон учурда протокол ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмес» деген белги менен түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга өткөрүлүп берилет.

38. Рейддик салык контролун жүргүзүүдө төмөнкүлөрдүн да бар экендигине көңүл буруу зарыл:

– сатылуучу товарларга, жумуштарга жана кызмат көрсөтүүлөргө баалардын. Баалардын жоктугу Кыргыз Республикасынын Салык кодексинин 129-беренесинин талаптарын бузуу болуп саналат. Баалардын (прейскуранттардын, менюнун ж.б.) болушу же жоктугу жана алардын кoнтpoлдyк-кaccaлык чектерге жана/же товарларды, жумуштарды жана кызмат көрсөтүүлөрдү эсепке алуучу программалык каражаттардан алынган документтерге туура келиши РСК актысында көрсөтүлөт;

– контролдук-кассалык чекти талап кылуу зарылчылыгы жөнүндө маалымат жана анын сатып алуучуга же кардарга көрүнүктүү жерге жайгаштырылышы. Маалыматтын жоктугу Кыргыз Республикасынын Салык кодексинин 129-беренесинин талаптарын бузуу болуп саналат. Контролдук-кассалык чекти талап кылуу зарылчылыгы жөнүндө маалыматтын болушу же жоктугу жана анын сатып алуучуга же кардарга көрүнүктүү жерге жайгаштырылышы РСК актысында чагылдырылат.

**6-глава. Уруксат берүүчү документтерди контролдоо**

39. Салык органынын кызматкеринин биринчи талабы боюнча субъект күбөлүктө көрсөтүлгөн иштин түрүнүн иш жүзүндө жүргүзүлүп жаткан түрүнө дал келүүсүн текшерүү үчүн экономикалык ишти жүргүзүү укугуна уруксат берүүчү документтерди берүүгө милдеттүү.

40. Эгерде субъект патенттик негизде иш жүргүзсө, рейддик салык контролун жүргүзүүдө патенттин болушу, патентте көрсөтүлгөн иштин түрүнүн субъект иш жүзүндө жүргүзүп жаткан иштин түрүнө дал келүүсү, анын колдонуу мөөнөтү, ошондой эле патенттин колдонуу аймагы текшерилет.

Рейддик салык контролу учурунда салыктык каттоосуз жана/же патенттин негизинде салык төлөбөстөн экономикалык ишти жүргүзгөн учурда бул тууралуу РСК актысында маалымат көрсөтүлөт жана бузуунун конкреттүү түрүн көрсөтүү менен Кыргыз Республикасынын Укук бузуулар жөнүндө кодексине ылайык протокол түзүлөт.

Протоколго кол коюудан баш тарткан учурда протокол «укук бузуу фактысы менен макул эмес» деген белги менен түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга өткөрүлүп берилет.

41. Ошондой эле жогоруда көрсөтүлгөн бузуулардын түрлөрүнүн бири белгиленген учурда кызматкер субъекттин ишкердик ишине байланыштуу мүлк объекттерине мөөр басууга коюуга укуктуу.

Мында кызматкер ыйгарым укуктуу салык органы тарабынан бекитилген форма боюнча Мөөр басуу актысын түзөт, анда мөөр басылган датасы жана орду, качан, ким тарабынан, кимдин катышуусунда, мүлк объектисине, жайларга же башка буюмдарга кайсы убакка чейин мөөр басылганы көрсөтүлөт. Мөөр басуу субъекттин же субъекттин жооптуу адамынын катышуусунда жүргүзүлөт, Мөөр басуу актысына кызматкер, субъект же субъекттин жооптуу адамы тарабынан кол коюлат. Субъект кол коюудан баш тарткан учурда, мөөр басуу калыс-күбөлөрдүн катышуусу менен жүргүзүлөт жана Мөөр басуу актысына алар кол коёт. Калыс-күбөлөрдү тартуу мүмкүн болбогон учурда фото-видео тартуу жүргүзүлөт жана Мөөр басуу актысына «Мөөр басуу актысына кол коюудан баш тартты, бул актынын экинчи нускасы тапшырылды» деген жазуу датасын көрсөтүү менен жазылат.

Мөөр басууга каршылык көрсөтүлгөн учурда кызматкер Кыргыз Республикасынын Ички иштер министрлиги менен ыйгарым укуктуу салык органынын ортосундагы макулдашууда каралган тартипте объектти мөөр басууга көмөк көрсөтүү үчүн ички иштер органдарына кайрылууга укуктуу.

**7-глава. Жергиликтүү салыктарга карата салыктык базаны жана салык салынуучу объекттердин физикалык көрсөткүчтөрүн контролдоо**

42. Жергиликтүү салыктарга карата салыктык базаны эсептөө жана мүлк салыгы боюнча отчеттордун тууралыгын текшерүү үчүн колдонуудагы ижара келишими, эгерде менчик ээси текшерилүүчү субъект болсо – кыймылсыз мүлктүн техникалык паспорту талап кылынат.

43. Жогоруда көрсөтүлгөн документтердин негизинде кызматкер кыймылсыз мүлккө салык төлөнгөн фактысын текшерет. Кыймылсыз мүлк салыгын төлөбөгөндүк фактысы аныкталган учурда кызматкер салыктык текшерүү жүргүзөт, текшерүүнүн жыйынтыгы боюнча тиешелүү чечим кабыл алынат. Мындан тышкары бул чечимдин негизинде Кыргыз Республикасынын Укук бузуулар жөнүндө кодексине ылайык чаралар көрүлөт.

**8-глава. Жалданма кызматкерлерди эсепке алуунун толуктугун контролдоо**

44. Рейддик салык контролдун жүрүшүндө кызматкер субъекттен жалданма кызматкерлердин тизмесин, рейддик контролдоо учурунда иш жүзүндө иштеген жумушчулардын тизмесин, ошондой эле Кыргыз Республикасынын Салык кодексинде белгиленген салык төлөөчүнүн кызыкчылыгында милдеттерди аткаруу боюнча ыйгарым укуктарды белгилеген тиешелүү документтерди талап кылат. Андан кийин жалданма кызматкерлердин иш жүзүндөгү саны субъект тарабынан берилген документтер менен салыштырылат, киреше салыгы жана/же камсыздандыруу төгүмдөрү, жалданма кызматкерлерге патенти төлөнбөгөн факты аныкталган учурда же киреше салыгы жана/же камсыздандыруу төгүмдөрү, жалданма кызматкерлерге патентке акы төлөнгөн факты жөнүндө маалымат берилбеген учурда РСК актысына «салыктарды төлөбөө» деген жазуу киргизилет.

Белгиленген бузуулардын негизинде Кыргыз Республикасынын Укук бузуулар жөнүндө кодексине ылайык бузуунун конкреттүү түрүн көрсөтүү менен протокол түзүлөт.

Протоколго кол коюудан баш тартканда же рейддик салык контролу жүргүзүлгөн жерде катталган салык төлөөчү же салык өкүлү жок болгон учурда протокол ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмес» деген белги менен түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга өткөрүлүп берилет.

45. Мындан тышкары рейддик салык контролунан кийин жалданма кызматкерлердин тизмеси салык кызматынын органдарынын базасындагы субъекттин отчету менен салыштырылат.

Жогоруда көрсөтүлгөн маалыматтардын негизинде кызматкер салыктык текшерүү жүргүзөт, текшерүүнүн жыйынтыгы боюнча тиешелүү чечим кабыл алынат. Мындан тышкары бул текшерүүнүн жыйынтыгы боюнча Кыргыз Республикасынын Укук бузуулар жөнүндө кодексине ылайык чаралар көрүлөт.

**9-глава. Товарларды, жумуштарды жана кызмат көрсөтүүлөрдү жеткирүүгө жана/же сатып алууга баштапкы эсепке алуу документтеринин болушун контролдоо**

46. Рейддик салык контролунун жүрүшүндө кызматкер субъекттен товарларды сатуу, кызматтарды көрсөтүү жана жумуштарды аткаруу менен байланышкан баштапкы эсепке алуу документтерин (эсеп-фактура, товардык-транспорттук коштомо кагаз, ЕАЭБ коштомо кагаз ж.б.) талап кылат, эсеп-фактура жок болгон учурда бул тууралуу маалымат РСК актысында көрсөтүлөт жана Кыргыз Республикасынын Укук бузуулар жөнүндө кодексине ылайык протокол түзүлөт.

Протоколго кол коюудан баш тартканда же рейддик салык контролу жүргүзүлгөн жерде катталган салык төлөөчү же салык өкүлү жок болгон учурда протокол ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмес» деген белги менен түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга өткөрүлүп берилет.

47. Кызматкер салыштыруу максатында ыйгарым укуктуу салык органынын маалыматтык системасы аркылуу жогоруда көрсөтүлгөн товарларга карата электрондук товардык-транспорттук коштомо кагазды (мындан ары – ЭТТК) товарларды сатууда, кызматтарды көрсөтүүдө жана жумуштарды аткарууда эсеп-фактураны тариздебеген жеткирүүчүнү аныктоо максатында текшерет. ЭТТК жок болгон учурда кызматкер субъекттен түшүнүк катты талап кылат. Жеткирүүчүнү аныктагандан кийин кызматкер РСК актысында жеткирүүчү тарабынан эсеп-фактуранын берилбегендигинин фактысы жөнүндө маалыматты көрсөтөт жана Кыргыз Республикасынын Укук бузуулар жөнүндө кодексине ылайык чараларды көрөт. Эгерде жогоруда көрсөтүлгөн жеткирүүчү башка салык органында башкарылса, кызматкер Кыргыз Республикасынын Укук бузуулар жөнүндө кодекси боюнча жоопкерчиликке тартуу үчүн тиешелүү салык органына РСК актысынын көчүрмөсүн жөнөтөт.

48. Кызматкер рейддик салык контролунун алкагында товардын кайсы болбосун түрү үчүн ЭТТК талап кылууга укуктуу. Товарларга ЭТТК жок болгон учурда Кыргыз Республикасынын Укук бузуулар жөнүндө кодексине ылайык чаралар көрүлөт.

49. Андан кийин кызматкер жеткирүүчүнү аныктоо максатында субъекттен түшүнүк кат талап кылат. Жеткирүүчү аныкталган учурда кызматкер РСК актысында жеткирүүчү тарабынан ЭТТК берилбегендигинин фактысы жөнүндө маалыматты көрсөтөт жана Кыргыз Республикасынын Укук бузуулар жөнүндө кодексине ылайык чараларды көрөт. Эгерде жогоруда көрсөтүлгөн жеткирүүчү башка салык органында башкарылса, кызматкер Кыргыз Республикасынын Укук бузуулар жөнүндө кодекси боюнча жоопкерчиликке тартуу үчүн тиешелүү салык органына РСК актысынын көчүрмөсүн жөнөтөт.

**10-глава. Товарларды идентификациялоо каражаттары же акциздик маркалар менен белгилөөнү контролдоо**

50. Субъект тарабынан алкоголдук жана тамеки буюмдарын, ошондой эле маркаланууга тийиш болгон башка товарларды жана акциздик товарларды өндүрүүдө, импорттоодо, ташып келүүдө, сактоодо жана сатууда акциздик маркалардын, идентификациялоо каражаттарынын же контролдук идентификациялык белгилердин бар же жок экендиги милдеттүү түрдө текшерилет.

51. Сатылуучу акциздик товарларга карата акциздик маркалар, милдеттүү түрдө маркаланууга тийиш болгон товарлардын идентификациялоо каражаттары жана контролдук идентификациялык белгилери болсо, ылайык келсе жана анык болсо РСК актысына «бар» деген тийиштүү жазуу жазылат.

52. Идентификациялоо каражаттары жана/же контролдук идентификациялык белгилер жок болгон учурда РСК актысына «жок» деген тийиштүү жазуу жазылат.

53. Ошону менен бирге аныкталган бузуулар боюнча ыйгарым укуктуу салык органы бекиткен форма боюнча Акциздик маркаларды толугу менен алып салуу жөнүндө акт кошумча түзүлөт, анда чектен ашып кеткендигин текшерүү үчүн милдеттүү акциздик салык салынууга тийиш болгон продукциянын өлчөмүн (наркын) аныктоо максатында алынып коюлууга тийиш болгон товарлардын аталышы, өлчөө бирдиги, саны, баасы жана суммасы көрсөтүлөт, ал боюнча Кыргыз Республикасынын Кылмыш-жаза кодексинде белгиленген кылмыш-жаза жоопкерчилиги пайда болот.

Продукциянын баасы товардын баалыгы боюнча, ал эми баалыктар жок болгон учурда Кыргыз Республикасынын Салык кодексинин 139-беренесине ылайык же Кыргыз Республикасынын Министрлер Кабинети аныктаган тартипте аныкталат.

Акциздик маркаларды толугу менен алып салуу жөнүндө актыга кызматкер, субъект же субъекттин жооптуу адамы ошол адамдын маалыматтарын көрсөтүү менен кол коёт, ошондой эле субъекттен түшүнүк кат талап кылынат, ал ушул актыга тиркелет. Субъект же субъекттин жооптуу адамы Акциздик маркаларды толугу менен алып салуу жөнүндө актыга кол коюудан жана/же түшүнүк кат берүүдөн баш тарткан учурда актыга тартылган калыс-күбөлөр кол коёт. Калыс-күбөлөрдү тартуу мүмкүн болбогон учурда фото-видео тартуу жүргүзүлөт жана Акциздик маркаларды толугу менен алып салуу жөнүндө актыга тапшырылган датасын көрсөтүү менен «Акциздик маркаларды толугу менен алып салуу жөнүндө актыга кол коюудан баш тартты, бул актынын экинчи нускасы тапшырылды» деген жазуу жазылат.

54. Эгерде милдеттүү акциздик салык салынууга тийиш болгон продукциянын өлчөмү (наркы) Кыргыз Республикасынын Кылмыш-жаза кодексинде белгиленген кылмыз-жаза жоопкерчилиги пайда болуучу чектен ашып кетсе, укук коргоо органдарына өткөрүп берүү үчүн Мүлктү алып коюу актысын түзүү менен мүлк алынып коюлат. Алынып коюлган товар РСК актысынын көчүрмөсү менен укук коргоо органдарына берилет, ага Мүлктү алып коюу актысы жана Акциздик маркаларды толугу менен алып салуу актысы тиркелет.

55. Эгерде милдеттүү акциздик салык салынууга тийиш болгон продукциянын өлчөмү (наркы) Кыргыз Республикасынын Кылмыш-жаза кодексинде белгиленген кылмыш-жаза жоопкерчилиги пайда болуучу чектен ашпаса, Кыргыз Республикасынын укук бузуулар жөнүндө кодексине ылайык протокол түзүлөт, ошондой эле Мүлктү алып коюу актысын түзүү менен мүлктү алып коюу түрүндөгү кошумча укуктук иш-аракет колдонулат. Маркалануучу товарларды убактылуу алып коюуда РСК актысына Мүлктү алып коюу актысы жана Акциздик маркаларды толугу менен алып салуу актысы тиркелет.

Протоколго кол коюудан баш тартканда же рейддик салык контролу жүргүзүлгөн жерде катталган салык төлөөчү же салык өкүлү жок болгон учурда ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «бузуу фактысы менен макул эмес» деген белги менен протокол түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга берилет.

56. Мындан тышкары жеткирүүчүнү аныктоо максатында субъекттен түшүнүк кат талап кылынат. Жеткирүүчү аныкталган учурда кызматкер РСК актысында жеткирүүчү тарабынан жол берилген бузуулардын мүнөзүн көрсөтөт жана Кыргыз Республикасынын Укук бузуулар жөнүндө кодексине ылайык чараларды көрөт. Эгерде жогоруда көрсөтүлгөн жеткирүүчү башка салык органында башкарылса, кызматкер Кыргыз Республикасынын Укук бузуулар жөнүндө кодекси боюнча жоопкерчиликке тартуу үчүн тиешелүү салык органына РСК актысынын көчүрмөсүн жөнөтөт.

57. Даттануу мөөнөтү аяктагандан кийин үч күндүн ичинде иш боюнча материалдар убактылуу тартып алынып коюлган мүлктү менчик ээсине кайтарып берүү, жок кылуу же мамлекеттин кирешесине конфискациялоо жөнүндө маселени чечүү үчүн сотко жөнөтүлөт.

Мүлктү конфискациялоо, менчик ээсине кайтарып берүү же жок кылуу маселеси сот тарабынан чечилет.

**11-глава. Товарлардын анык идентификациялоо каражаттары же акциздик маркалар менен белгиленишин контролдоо**

58. Акциздик маркалар, идентификациялоо каражаттары жана/же контролдук идентификациялык белгилер күмөн жараткан учурда, анын ичинде эгерде электрондук-маалыматтык элемент жана/же идентификациялоо каражаттары идентификацияланбаса, РСК актысына «аныктыгы күмөн жаратат» деген тийиштүү жазуу жазылат жана/же бузуунун мүнөзү көрсөтүлөт.

59. Ошону менен бирге аныкталган бузуулар боюнча Акциздик маркаларды толугу менен алып салуу жөнүндө акт кошумча түзүлөт, анда чектен ашып кеткендигин текшерүү үчүн акциздик маркалардын же идентификациялоо каражаттарынын санын аныктоо максатында алынып коюлууга тийиш болгон товарлардын аталышы, өлчөө бирдиги, саны, баасы жана суммасы көрсөтүлөт, ал боюнча Кыргыз Республикасынын кылмыш-жаза кодексинде белгиленген кылмыш-жаза жоопкерчилиги пайда болот.

Акциздик маркаларды толугу менен алып салуу жөнүндө актыга кызматкер, субъект же субъекттин жооптуу адамы ошол адамдын маалыматтарын көрсөтүү менен кол коёт, ошондой эле субъекттен түшүнүк кат талап кылынат, ал ушул актыга тиркелет. Субъект же субъекттин жооптуу адамы Акциздик маркаларды толугу менен алып салуу жөнүндө актыга кол коюудан жана/же түшүндүк кат берүүдөн баш тарткан учурда актыга тартылган калыс-күбөлөр кол коёт. Калыс-күбөлөрдү тартуу мүмкүн болбогон учурда фото-видео тартуу жүргүзүлөт жана Акциздик маркаларды толугу менен алып салуу жөнүндө актыга тапшырылган датасын көрсөтүү менен «Акциздик маркаларды толугу менен алып салуу жөнүндө актыга кол коюудан баш тартты, бул актынын экинчи нускасы тапшырылды» деген жазуу жазылат.

60. Эгерде акциздик маркалардын же идентификациялоо каражаттарынын саны Кыргыз Республикасынын Кылмыш-жаза кодексинде белгиленген кылмыш-жаза жоопкерчилиги пайда болуучу чектен ашып кетсе, укук коргоо органдарына берүү үчүн Мүлктү алып коюу актысын түзүү менен мүлк алынып коюлат.

Алып салынган товар РСК актысынын көчүрмөсү менен укук коргоо органдарына берилет, ага Мүлктү алып коюу актысы жана Акциздик маркаларды толугу менен алып салуу актысы тиркелет.

61. Эгерде акциздик маркалардын же идентификациялоо каражаттарынын саны Кыргыз Республикасынын Кылмыш-жаза кодексинде белгиленген кылмыш-жаза жоопкерчилиги пайда болуучу чектен ашпаса, Кыргыз Республикасынын укук бузуулар жөнүндө кодексине ылайык протокол түзүлөт, ошондой эле Мүлктү алып коюу актысын түзүү менен мүлктү алып коюу түрүндөгү кошумча укуктук иш-аракет колдонулат. Маркалануучу товарларды убактылуу алып коюуда РСК актысына Мүлктү алып коюу актысы жана Акциздик маркаларды толугу менен алып салуу актысы тиркелет.

Мындай учурларда ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «бузуу фактысы менен макул эмес» деген белги менен протокол түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга берилет.

Мындан тышкары субъекттен күмөн жараткан акциздик маркалары менен товарларды жеткирүүчүнү аныктоо максатында түшүнүк кат талап кылынат.

62. Протокол түзүлгөндөн кийин күмөн жараткан акциздик маркалар, идентификациялоо каражаттары жана/же контролдук идентификациялык белгилер 10 күндүн ичинде экспертизага жиберилет жана иш боюнча өндүрүш токтотулат. Экспертизанын жыйынтыгын алгандан кийин укук бузуу жөнүндө иштерди кароо боюнча комиссия иш боюнча өндүрүштү кайра баштайт.

63. Эгерде экспертизанын жыйынтыгы боюнча акциздик маркалардын, идентификациялоо каражаттарынын жана/же контролдук идентификациялык белгилердин аныктыгы ырасталса, анда укук бузуулардын курамы жоктугуна байланыштуу иш боюнча өндүрүш токтотулат, Акциздик маркаларды толугу менен алып салуу жөнүндө актынын негизинде Кабыл алуу-өткөрүп берүү актысын түзүү менен мүлк субъектке кайтарылып берилет.

64. Акциздик маркалардын, идентификациялоо каражаттарынын жана/же контролдук идентификациялык белгилердин шайкеш эместиги белгиленген учурда Кыргыз Республикасынын Укук бузуулар жөнүндө кодексине ылайык чаралар көрүлөт.

65. Жеткирүүчү аныкталган жана жеткирүү фактысы документтер менен ырасталган учурда субъектке карата иш боюнча өндүрүш токтотулат, ал эми Кыргыз Республикасынын Укук бузуулар жөнүндө кодексине ылайык чаралар жеткирүүчүгө карата колдонулат. Эгерде жогоруда көрсөтүлгөн жеткирүүчү башка салык органында башкарылса, кызматкер Кыргыз Республикасынын Укук бузуулар жөнүндө кодекси боюнча жоопкерчиликке тартуу үчүн тиешелүү салык органына РСК актысынын көчүрмөсүн жөнөтөт.

66. Андан ары даттануу мөөнөтү аяктагандан кийин үч күндүн ичинде иш боюнча материалдар убактылуу алынып коюлган мүлктү менчик ээсине кайтарып берүү, жок кылуу же мамлекеттин кирешесине конфискациялоо жөнүндө маселени чечүү үчүн сотко жиберилет.

Мүлктү конфискациялоо, менчик ээсине кайтарып берүү же жок кылуу маселеси сот тарабынан чечилет.

**12-глава. Идентификациялоо каражаттары же акциздик маркалар менен белгиленүүгө тийиш болгон ээси жок товарларды контролдоо**

67. Идентификациялоо каражаттары же акциздик маркалар менен белгиленүүгө тийиш болгон, акциздик маркалары, идентификациялоо каражаттары жана/же контролдук идентификациялык белгилери жок, ошондой эле күмөндүү акциздик маркаларга, идентификациялоо каражаттарына жана/же контролдук идентификациялык белгилерге ээ ээси жок товарлар аныкталган учурда, РСКнын актысына «жок» же «аныктыгы күмөн жаратат» деген тийиштүү жазуу жазылат жана/же бузуунун мүнөзү көрсөтүлөт.

Ошону менен бирге калыс-күбөлөрдү тартуу менен ушул Тартиптин 53-пунктунда көрсөтүлгөн Акциздик маркаларды толугу менен алып салуу жөнүндө акт түзүлөт.

68. Эгерде милдеттүү акциздик салык салынууга тийиш болгон продукциянын өлчөмү (наркы), ошондой эле акциздик маркалардын же идентификациялоо каражаттарынын саны Кыргыз Республикасынын Кылмыш-жаза кодексинде белгиленген кылмыш-жаза жоопкерчилиги пайда болуучу чектен ашып кетсе, укук коргоо органдарына берүү үчүн Мүлктү алып коюу актысын түзүү менен мүлк алынып коюлат. Мүлктү алып коюу актысы калыс-күбөлөрдү тартуу менен түзүлөт.

Алынып коюлган товар РСК актысынын көчүрмөсү менен укук коргоо органдарына берилет, ага Мүлктү алып коюу актысы жана Акциздик маркаларды толугу менен алып салуу актысы тиркелет.

69. Эгерде милдеттүү акциздик салык салынууга тийиш болгон продукциянын өлчөмү (наркы), ошондой эле акциздик маркалардын же идентификациялоо каражаттарынын саны Кыргыз Республикасынын Кылмыш-жаза кодексинде белгиленген кылмыш-жаза жоопкерчилиги пайда болуучу чектен ашпаса, Кыргыз Республикасынын Укук бузуулар жөнүндө кодексине ылайык протокол түзүлөт, ошондой эле Мүлктү алып коюу актысын түзүү менен мүлктү алып коюу түрүндөгү кошумча укуктук иш-аракет колдонулат. Мүлктү алып коюу актысы калыс-күбөлөрдү тартуу менен түзүлөт. Калыс-күбөлөрдү тартуу мүмкүн болбогон учурда фото-видео тартуу жүргүзүлөт жана Мүлктү алып коюу актысына кызматкер кол коёт.

Маркалануучу товарларды убактылуу алып коюуда РСК актысына Мүлктү алып коюу актысы жана Акциздик маркаларды толугу менен алып салуу актысы тиркелет.

Бул учурда протокол Кыргыз Республикасынын Укук бузуулар жөнүндө кодекси боюнча «укук бузуучу жөнүндө маалыматтар» пунктунда «жаксыз» деген белги менен түзүлөт.

Мындан тышкары Кыргыз Республикасынын Укук бузуулар жөнүндө кодексине ылайык иш боюнча өндүрүш токтотулат, ошондой эле кызматкер укук бузган адамды табууга жана аныктоого бардык чараларды көрүүгө милдеттүү.

70. Эгерде доонун эскирүү мөөнөтү өткөндөн кийин укук бузуучунун ким экендиги аныкталбаса, кызматкер укук бузуу жөнүндө иш боюнча протоколду, ошондой эле башка материалдарды убактылуу алынып коюлган мүлктү жок кылуу же мамлекеттин кирешесине конфискациялоо жөнүндө маселени чечүү үчүн сотко жиберет.

Мүлктү конфискациялоо же жок кылуу маселеси сот тарабынан чечилет.

**13-глава. ЕАЭБдин алкагында товарлардын импортун жана экспортун контролдоо**

71. ЕАЭБге мүчө мамлекеттерден Кыргыз Республикасына товарларды ташып келүүнү (импорттоону), ошондой эле Кыргыз Республикасынан ЕАЭБге мүчө мамлекеттерге ташып чыгууну (экспорттоону) жүзөгө ашыруучу субъекттерге салык контролун жүргүзүүдө салык кызматынын органы менчигинин түрүнө (мамлекеттик менчик, юридикалык же жеке жактын менчиги) карабастан жактарга таандык болгон жана субъект тарабынан товарды сактоо (анын ичинде убактылуу) жана/же ташуу жана/же сатуу үчүн пайдаланылуучу предметтерди, мүлк объекттерин (автотранспорт каражаты, темир жол вагону, кампалар, терминалдар, ангарлар, контейнерлер, соода түйүндөрү ж.б.) болгон товарга баштапкы эсепке алуу документтеринин болушу жана андагы көрсөтүлгөн көрсөткүчтөрдүн товардын иш жүзүндөгү көрсөткүчтөрүнө (коштомо кагаз, эсеп-фактура, товардык-транспорттук коштомо кагазы, CMR ж.б.) ылайык келиши боюнча текшерүү жана кароо укугуна ээ.

72. Ылайык келбөө фактылары аныкталган жана/же уруксат берүүчү документтер, анын ичинде баштапкы эсепке алуу документтери жок болгон учурда кызматкер тиешелүү мобилдик топко маалымдайт.

**14-глава. Эсепке алынбаган товарларды контролдоо**

73. Мобилдик топ тийиштүү аймакка жана/же товарларды эсепке алуу пунктуна бекитилип берилет (мындан ары – мобилдик топ).

Мобилдик топ товарларды эсепке алуу пунктунун кызмат адамынан же Кыргыз Республикасынын Мамлекеттик чек арасын кайтаруу чөйрөсүндөгү ыйгарым укуктуу органдын кызмат адамынан же импорттоочу (ташуучу) тарабынан Кыргыз Республикасынын мыйзамдарынын ченемдерин бузгандыгы жөнүндө күбөлөндүргөн башка булактардан маалымат алгандан кийин 30 мүнөттүн ичинде товарларды эсепке алуу пунктуна же контролдук-өткөрүү пунктуна келип, Кыргыз Республикасынын Министрлер Кабинети бекиткен форма боюнча маалыматты кабыл алууну эсепке алуу журналына жазуу жолу менен маалымат алгандыгын ырастайт.

Жайгашкан жерге келгенден кийин мобилдик топтун курамындагы тиешелүү кызматкер импорттоочудан же экспорттоочудан Кыргыз Республикасынын бухгалтердик эсеп жөнүндө мыйзамдарына жана салык мыйзамдарына ылайык таризделген баштапкы эсепке алуу документтерин (эсеп-фактура, товардык-транспорттук коштомо кагаз, товардык чек, сатып алуу актысы, бажы документтери ж. б.) берүүнү талап кылат.

74. Эгерде сатылуучу товарга, анын ичинде ЕАЭБге мүчө мамлекеттерге ташып чыгууда (экспорттоодо) баштапкы эсепке алуу документтери жок болсо же Кыргыз Республикасынын ченемдик укуктук актыларында белгиленген талаптарды бузуу менен таризделсе, анда андан ары РСК актысында Кыргыз Республикасынын Укук бузуулар жөнүндө кодексине ылайык протокол түзүү менен алардын жоктугу же бул бузуулардын мүнөзү (жалган, туура эмес таризделген эсеп-фактуралар, коштомо кагаздар ж.б.) чагылдырылат.

75. Жогоруда аталган иш-чаралар жүргүзүлгөндөн кийин мобилдик топ жагдайлар аныкталганга жана Кыргыз Республикасына ташып келүүдө (импорттоодо) ЕАЭБге мүчө мамлекеттер менен соода жүргүзүүнүн алкагында товарларды эсепке алууну камсыз кылуу тартибинин талаптары аткарылганга чейин транспорт каражатын, товарды (жүктү) кармоону жана кармалган транспорт каражатын, товарды (жүктү) салык кызматынын органынын айыптык токтотуу жайына же убактылуу сактоо кампаларына (МБК УСК) жайгаштырууну жүзөгө ашырат.

76. Импорттоочу же экспорттоочу документтерди берген учурда мобилдик топтун курамындагы тиешелүү кызматкер иш жүзүндөгү жүктү жана товардын аталышын жүктү коштоочу документтерде көрсөтүлгөн маалыматтар менен салыштырып текшерет, товардын иш жүзүндөгү көлөмүн белгилейт. Документтер ылайык келген учурда укук бузуулар жөнүндө иш боюнча өндүрүш токтотулат, ал эми товар (жүк) менен транспорт каражаты Кабыл алуу-өткөрүп берүү актысын түзүү менен бошотулат.

77. Документтер ылайык келбеген же жок болгон учурда Мүлктү алып коюу актысын түзүү менен мүлктү алып коюу түрүндөгү кошумча укуктук натыйжа колдонулат. Мүлктү убактылуу алып коюуда РСК актысына Мүлктү алып коюу актысы тиркелет. Андан ары Кыргыз Республикасынын Укук бузуулар жөнүндө кодексине ылайык жаза берүү жөнүндө токтом чыгарылат.

78. Даттануу мөөнөтү аяктагандан кийин үч күндүн ичинде иш боюнча материалдар убактылуу алынып коюлган мүлктү менчик ээсине кайтарып берүү, жок кылуу же мамлекеттин кирешесине конфискациялоо жөнүндө маселени чечүү үчүн сотко жиберилет.

Мүлктү конфискациялоо, менчик ээсине кайтарып берүү же жок кылуу маселеси сот тарабынан чечилет.

79. Документтер берилбеген же ылайык келбеген учурларда эсепке алынбаган товардын бар экендигин аныктоо максатында Кыргыз Республикасынын Министрлер Кабинети тарабынан белгиленген товардык-материалдык баалуулуктардын калдыктарын алуу тартибине ылайык товардык-материалдык баалуулуктардын калдыктарын тандап жана/же толугу менен алуу жүргүзүлөт.

Товардык-материалдык баалуулуктардын калдыктарын алууну жүргүзүү үчүн товардык-материалдык баалуулуктардын калдыктарын алууну аяктоо үчүн жетишсиз болгон белгилүү бир мезгил талап кылынган убакыт учурда РСК актысы бардык зарыл пункттарды толтуруу менен контролдоону жүргүзүүнүн учурдагы датасы менен таризделет, ошол эле учурда контролдоо аяктаган дата жана товардык-материалдык баалуулуктардын калдыктарын алуунун натыйжалары калдыктарды алуу жол-жобосу аяктагандан кийин көрсөтүлөт.

Товардык-материалдык баалуулуктардын калдыктарын алуунун натыйжалары салыктык текшерүү жүргүзүү үчүн укук бузуучу башкарылган аймакта катталган тиешелүү салык органына берилет.

80. Эгерде товарлар тиешелүү документтери жок Кыргыз Республикасынын аймагындагы кампа жайларында сакталса, кызматкер жеткирүүчүнү аныктоо максатында субъекттен түшүнүк кат талап кылат. Жеткирүүчү аныкталбаган учурда кызматкер товардык-материалдык баалуулуктардын калдыктарын алат жана бул материалдар салыктык текшерүү жүргүзүү үчүн тиешелүү салык органына берилет. Мындан тышкары Кыргыз Республикасынын Укук бузуулар жөнүндө кодексине ылайык чаралар көрүлөт. Салык кызматынын органдарында субъекттин каттоосу жок болгон учурда кызматкер мүлк объектине мөөр басып коюуга, ошондой эле салыктык каттоосуз экономикалык ишти жүргүзүү фактысы боюнча чараларды көрүүгө тийиш.

81. Эгерде товарлар Кыргыз Республикасынын аймагында тиешелүү документтери жок өткөрүлгөн учурда кызматкер жагдайлар аныкталганга жана Кыргыз Республикасына ташып келүүдө (импорттоодо) ЕАЭБге мүчө мамлекеттер менен соода жүргүзүүнүн алкагында товарларды эсепке алууну камсыз кылуу тартибинин талаптары аткарылганга чейин транспорт каражатын, товарды (жүктү) кармоону жана кармалган транспорт каражатын, товарды (жүктү) салык кызматынын органынын айыптык токтотуучу жайына же убактылуу сактоо кампаларына (МБК УСК) жайгаштырууну жүзөгө ашырат.

82. Импорттоочу же экспорттоочу документтерди берген учурда мобилдик топтун курамындагы тиешелүү кызматкер иш жүзүндөгү жүктү жана товардын аталышын жүктү коштоочу документтерде көрсөтүлгөн маалыматтар менен салыштырып текшерет, товардын иш жүзүндөгү көлөмүн белгилейт. Документтер ылайык келген учурда укук бузуулар жөнүндө иш боюнча өндүрүш токтотулат, ал эми товар (жүк) менен транспорт каражаты Кабыл алуу-өткөрүп берүү актысын түзүү менен бошотулат.

83. Документтер ылайык келбеген же жок болгон учурда Мүлктү алып коюу актысын түзүү менен мүлктү алып коюу түрүндөгү кошумча укуктук натыйжа колдонулат. Мүлктү убактылуу алып коюуда РСК актысына Мүлктү алып коюу актысы тиркелет.

84. Даттануу мөөнөтү аяктагандан кийин үч күндүн ичинде иш боюнча материалдар убактылуу алынып коюлган мүлктү менчик ээсине кайтарып берүү, жок кылуу же мамлекеттин кирешесине конфискациялоо жөнүндө маселени чечүү үчүн сотко жиберилет.

Мүлктү конфискациялоо, менчик ээсине кайтарып берүү же жок кылуу маселеси сот тарабынан чечилет.

**15-глава. Күйүүчү-майлоочу материалдарды сатуу менен алектенген субъекттерди контролдоо**

85. Автомай куюучу станцияларда (мындан ары – АМС) күйүүчү-майлоочу материалдарды сатуу менен алектенген субъекттерди контролдоодо автомай куюучу станцияны башкаруунун автоматташтырылган системасын (мындан ары – БАС) колдонуу текшерилет, БАС колдонбоо фактысы аныкталганда Кыргыз Республикасынын Укук бузуулар жөнүндө кодексине ылайык протокол түзүлөт.

Субъект кол коюудан баш тарткан же жок болгон учурда ыйгарым укуктуу салык органынын маалыматтык системасында көрсөтүлгөн субъекттин маалыматтарын пайдалануу менен «укук бузуу фактысы менен макул эмес» деген белги менен протокол түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт.

Бул учурда иштин материалдары укук бузуулар жөнүндө ишти кароо боюнча комиссияга берилет.

86. Ошону менен бирге ККМдин бар экендиги текшерилет. ККМ жок болгон учурда бул факт РСК актысында белгиленет жана рейддик салык контролунун жыйынтыгы боюнча Кыргыз Республикасынын Укук бузуулар жөнүндө кодексине ылайык чаралар көрүлөт.

Андан ары рейддик салык контролунун жүрүшүндө кассадагы акча каражаттарынын калдыктары алынат, аны менен бирге май бөлүштүрүүчү колонкалардын (мындан ары – МБК) суммардык эсептегичтеринин көрсөткүчтөрүнүн калдыктары жана резервуардагы (сыйымдуулуктардагы) КММдин калдыктары да алынат. Текшерүү учурундагы МБК суммардык эсептегичтеринин нөөмөттүн башталышына карата көрсөткүчтөрү кемитилет жана контролдоо учурундагы сатылган КММдин саны (марка боюнча) аныкталат. Контролдоо учурунда сатылган КММдин санынан ырастоочу документтерди (талондор, ички ташууга коштомо кагаздар, сордуруп куюу актылары ж.б.) милдеттүү түрдө берүү менен накталай эмес эсептешүү жолу менен кое берилген КММдин саны кемитилет, КММдин алынган айырмасы КММдин сатуу баасына (маркалар боюнча) көбөйтүлөт жана түшкөн акчанын суммасы аныкталат. Сатылган КММдин көлөмүнөн эсептелген түшкөн акчанын суммасы Х-отчеттун суммасы менен дал келүүгө тийиш.

Эгерде сатылган КММдин көлөмүнөн эсептелген түшкөн акчанын суммасы рейддик салык контролу жана/же Х-отчет учуруна карата кассадагы накталай акча каражаттарынын иш жүзүндөгү калдыгынын суммасынан көп болсо, анда айырманын суммасы (ашыкчасы) контролдук-кассалык чек басып чыгарылбагандыгын ырастоо болуп саналат жана РСК актысына сумма цифра жана жазуу түрүндө көрсөтүлүп, «ашыкча» деген жазуу жазылат.

Көрсөтүлгөн факт боюнча Кыргыз Республикасынын Укук бузуулар жөнүндө кодексине ылайык протокол түзүлөт.

Ошол эле учурда субъекттен милдеттүү түрдө РНК актысына тиркелген ылайык келбөө фактысы аныкталгандыгы жөнүндө түшүнүк кат талап кылынат. Эгерде түшүнүк кат берүүдөн баш тартса, РНК актысында белгиленген бузуунун мүнөзүнөн тышкары түшүнүк кат берүүдөн баш тартуу жөнүндө маалымат дагы көрсөтүлөт.

Протоколго кол коюудан баш тартканда же рейддик салык контролу жүргүзүлгөн жерде катталган салык төлөөчү же салык өкүлү жок болгон учурда ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмес» деген белги менен протокол түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга берилет.

87. Мунай продукттарын ташып келүүнү, сактоону, өндүрүүнү жана сатууну жүзөгө ашыруучу субъекттерди контролдоодо рейддик салык контролунун жүрүшүндө салык кызматынын органынын контролдук пломбаларынын болушу жана ылайык келүүсү милдеттүү түрдө текшерилет. Текшерүүнүн натыйжалары РСК актысында чагылдырылат.

Пломбаны бузуу фактысы аныкталган учурда бул тууралуу РСК актысында «пломбаны бузуу» деген жазуу жазылат, ошондой эле бул факт калыс-күбөлөрдүн катышуусунда белгиленет жана алар РСК актысына кол коёт. Калыс-күбөлөр жок болгон учурда фото-видео тартуу жүргүзүлөт.

Бул материалдар Кыргыз Республикасынын Кылмыш-жаза кодексине ылайык жоопкерчиликке тартуу үчүн укук коргоо органдарына берилет.

88. Кыргыз Республикасынын Министрлер Кабинети тарабынан аныкталган мунай продуктуларды чекене жана/же дүң ташып келүүгө, сактоого, өндүрүүгө жана сатууга карата талаптарды бузуу фактысы аныкталган учурда Кыргыз Республикасынын Укук бузуулар жөнүндө кодекси боюнча протокол түзүлөт.

Протоколго кол коюудан баш тартканда же рейддик салык контролу жүргүзүлгөн жерде катталган салык төлөөчү же салык өкүлү жок болгон учурда ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмес» деген белги менен протокол түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга берилет.

89. Рейддик салык контролунун алкагында кызматкер мунай продукттарынын же резервуарлардын базасына ээлик кылуу документтерин, ошондой эле даярдоочу же сатуучу (сатууга даяр продукцияны сактаган ишканаларда) берген продукциянын паспортун текшерет. Мындан тышкары мунай продукттарын сактоо шарттарын, ЭТТК колдонуу фактысын, ошондой эле контролдук пломбалардын бар экендигин текшерет. Жогоруда көрсөтүлгөн бузуулардын кеминде бири аныкталган учурда РСК актысында бузуунун тиешелүү түрү (алардын түрлөрү) көрсөтүлөт жана Кыргыз Республикасынын Укук бузуулар жөнүндө кодексине ылайык протокол түзүлөт.

Протоколго кол коюудан баш тартканда же рейддик салык контролу жүргүзүлгөн жерде катталган салык төлөөчү же салык өкүлү жок болгон учурда ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмес» деген белги менен протокол түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга берилет.

90. Рейддик салык контролунун жүрүшүндө АМСтен тышкаркы КММ соода жайлары текшерилет. Мындай тартип бузуу аныкталган учурда РСК актысында тиешелүү маалымат көрсөтүлөт жана Кыргыз Республикасынын Укук бузуулар жөнүндө кодексине ылайык протокол түзүлөт, ошондой эле Мүлктү алып коюу актысын түзүү менен мүлктү алып коюу түрүндөгү кошумча укуктук натыйжа колдонулат. Мүлктү убактылуу алып коюуда РСК актысына Мүлктү алып коюу актысы тиркелет.

Протоколго кол коюудан баш тартканда же рейддик салык контролу жүргүзүлгөн жерде катталган салык төлөөчү же салык өкүлү жок болгон учурда ыйгарым укуктуу салык органынын маалыматтык системасында көрсөтүлгөн субъекттин маалыматтарын чагылдыруу менен «укук бузуу фактысы менен макул эмес» деген белги менен протокол түзүлөт жана укук бузуу жөнүндө ишти кароонун убактысы жана орду дайындалгандыгы жөнүндө кабарлоо менен бирге тапшырылат же почта аркылуу жөнөтүлөт. Бул учурда иштин материалдары укук бузуулар жөнүндө ишти кароо боюнча комиссияга берилет.

91. Даттануу мөөнөтү аяктагандан кийин үч күндүн ичинде иш боюнча материалдар убактылуу алынып коюлган мүлктү жок кылуу же мамлекеттин кирешесине конфискациялоо жөнүндө маселени чечүү үчүн сотко жиберилет.

Мүлктү конфискациялоо же жок кылуу маселеси сот тарабынан чечилет.

92. Эгерде рейддик салык контролунун жүрүшүндө укук бузуу объекти укук бузуу жасалган жерде кароосуз калтырылса, Кыргыз Республикасынын Укук бузуулар жөнүндө кодекси боюнча протокол «укук бузуучу жөнүндө маалыматтар» пунктунда «жаксыз» деген белгиси менен түзүлөт.

Мындан тышкары иш боюнча өндүрүш Кыргыз Республикасынын Укук бузуулар жөнүндө кодексине ылайык токтотулуп турат, ошондой эле кызматкер укук бузган адамды табууга жана аныктоого бардык чараларды көрүүгө милдеттүү.

93. Эгерде доонун эскирүү мөөнөтү өткөндөн кийин укук бузуучунун ким экендиги аныкталбаса, кызматкер сотко укук бузуулар жөнүндө иш боюнча протоколду, ошондой эле убактылуу алынган мүлктү жок кылуу же мамлекеттин кирешесине конфискациялоо жөнүндө маселени чечүү үчүн башка материалдарды жиберет.

Мүлктү конфискациялоо же жок кылуу маселеси сот тарабынан чечилет.

**16-глава. РСК актысын тариздөө**

94. Салык кызматынын органдары тарабынан берилген жазма буйруктун негизинде ыйгарым укуктуу салык органынын маалыматтык системасында уникалдуу номерлери менен РСК актылары түзүлөт.

95. РСК актысы жана анын тиркемелери тийиштүү алып жүрүүчүдө кагаз да, электрондук түрдө да таризделиши мүмкүн. Кагаз түрүндө таризделген актыга кызматкер жана субъект же жооптуу адамы кол коёт, актыны электрондук формада тариздөөдө кызматкер жана субъект же субъекттин жооптуу адамы графикалык кол тамганы колдонот.

96. Кагаз жүзүндө тариздөөдө РСК актысынын экинчи нускасы тиркемелердин тиркемелери менен субъектке же субъекттин жооптуу адамына кол койдуруу менен тапшырылат. Кызматкер кол коё турган РСК актысына кол коюудан баш тарткан учурда тапшырылган датасын көрсөтүү менен «РСК актысына кол коюудан баш тартты, РСК актысынын экинчи нускасы тапшырылды» деп жазылат.

97. Электрондук түрдө таризделген учурда электрондук РСК актысы бардык тиркемелери менен салык төлөөчүнүн жеке кабинетине же өз ара макулдашуу боюнча анын электрондук дарегине же субъекттин мессенджерине жөнөтүлөт.

98. РСК актысында сөзсүз түрдө төмөнкүлөр көрсөтүлөт:

1) РСК актысынын номери;

2) рейддик салык контролун жүргүзүү датасы, орду, башталган убактысы;

3) кызматкердин аты-жөнү жана кызмат орду;

4) жазма буйруктун номери жана датасы;

5) жазма буйрукту берген салык кызматы органынын аталышы;

6) контролдоо учурунда катышкан субъекттин аты-жөнү, ээлеген кызмат орду, байланыш телефон номери жана анын жашаган жеринин дареги;

7) ишкердик объектинин аталышы жана дареги;

8) субъекттин аталышы, анын ИСН жана субъект катталган салык органынын аталышы;

9) экономикалык иш жүргүзүү укугуна уруксат берүүчү документтердин (мамлекеттик каттоо жөнүндө күбөлүктүн жана/же патенттин, камсыздандыруу полисинин сериясы жана номери, берилген датасы жана алардын колдонуу мөөнөтү) болушу;

10) жалданма кызматкерлердин саны;

11) инспектордук текшерүүлөр китебинин болушу;

12) иштин түрү;

13) ККМдин болушу;

14) кассада Накталай акча каражаттарын алуу актысына ылайык накталай түшкөн акчанын суммасы;

15) Х-отчетто көрсөтүлгөн сумма, Х-отчеттун өзү РСК актысына тиркелет;

16) товарларды, жумуштарды жана кызмат көрсөтүүлөрдү эсепке алуунун программалык каражаттары аркылуу орто аралык отчетто көрсөтүлгөн сумма, орто аралык отчеттун өзү РСК актысына тиркелет;

17) POS-терминал же мобилдик банкингден көчүрмө аркылуу түзүлгөн Х-отчетко ылайык накталай эмес түшкөн акчанын суммасы;

18) кызматкердин жана субъекттин же субъекттин жооптуу адамынын колу.

99. Субъект же субъекттин жооптуу адамы кол коюудан баш тарткан учурда РСК актысына тартылган күбөлөр кол коёт.

Күбөлөр тартуу мүмкүн болбогон учурда фотовидео тартуу жүргүзүлөт жана кызматкер тарабынан кол коюлуучу РСК актысына датасын көрсөтүү менен «РСК актысына кол коюудан баш тартты, ушул актынын экинчи нускасы тапшырылды» деп жазылат.

100. Эгерде РСК актысы салык органы тарабынан субъекттин иш жүргүзгөн жери боюнча түзүлсө, ал эми өзү башка салык органында салыктык каттоодо турса, анда РСК актысында көрсөтүлгөн салык мыйзамын бузуулар иш жүргүзгөн жери боюнча каралат.

101. Рейддик салык контролунун жыйынтыгы салык постун орнотууга тийиш болгон тобокелдикке багытталган субъекттерди түзүүдө тобокелдик факторлорун аныктоо үчүн негиздердин бири катары кызмат кылат.».